
На основу члана 138. став 1. Устава Републике Србије („Сл. Гласник РС“ бр. 98/06) и члана 31. став 2. Закона о Заштитнику грађана („Сл. Гласник РС“ бр. 79/05 и 54/07), у поступку утврђивања законитости и правилности рада Републичког фонда за здравствено осигурање, поступајући по притужби С. П. из Лапова, Заштитник грађана




У Т В Р Ђ У Ј Е
Републички фонд за здравствено осигурање начинио је пропуст у раду јер С. П. из Лапова није обезбедио замену свих делова на електромоторним инвалидским колицима, чија је замена, на терет Републичког фонда, у периоду од истека гарантног рока до истека рока трајања помагала прописана Правилником
, и тиме га онемогућио да иста несметано користи, чиме је повредио остваривање његових Уставом и законом загарантованих права.
На основу утврђеног недостатака у раду, Заштитник грађана упућује Републичком фонду за здравствено осигурање следећу
П Р Е П О Р У К У
Потребно је да Републички фонд за здравствено осигурање осигураном лицу С. П. из Лапова обезбеди замену свих делова на електромоторним инвалидским колицима или да му, уколико то није могуће, обезбеди друга одговарајућа колица у складу са индикацијама за прописивање помагала, односно медицинском дијагнозом, старосном добу, потребама и стању осигураника.
Републички фонд за здравствено осигурање обавестиће Заштитника грађана у року од 30 дана од дана пријема ове препоруке о поступању по њој, уз достављање релевантне документације и других доказа на основу којих се са сигурношћу може утврдити да је по препоруци поступљено.

 Разлози
Заштитник грађана је, 31. 6. 2015. године, примио притужбу С. П. из Лапопва, којом је изразио незадовољство поступањем Републичког фонда за здравствено осигурање (у даљем тексту: Фонд) због немогућности да оствари право на замену делова електромоторних инвалидских колица. Како је навео у притужби и како то следи из приложене документације, господин П. се са овереним „ОПП“ обрасцем обратио привредном друштву „Ортопедија – нови живот“ д.о.о. из Београда, захтевом да му се оствари право на замену делова на инвалидским колицима које је преузео у наведеном предузећу, јер се ово предузеће налази на списку добаљача медицинско-техничких помагала који су извршили пријаву у филијалама Фонда. Како је предметно привредно друштво обавестило господина П. да поједине делове на предметним колицима не може да замени, господин П. се обратио Фонду. Након што се Фонд више пута обраћао наведеном привредном друштву како би исто извршило преузете обавезе, Фонд је дописом од 20. 7. 2015. године обавестио господина П. о процени исправности, делова, мерама које треба предузети на појединим деловима његових електромоторних инвалидских колица, уз мишљење да је иста неисплатива јер прелази 51% од вредности нових колица. Такође је том приликом наведено да су, према подацима из МЕОП-а, господину П. као осигуранику – пензионеру, електромоторна инвалидска колица испоручена 10. 8. 2009. године, те да је рок трајања истих 96 месеци (8 година) рачунајући од дана њихове испоруке тј до 10. 8. 2017. године. Наведеним дописом се истиче да је, на основу мишљења предузећа „Ортопедија – нови живот“ из Београда, поправка неисплатива јер прелази 51% од вредности нових колица, а да се господину П. не могу испоручити друга електромоторна инвалидска колица, јер је за испоруку других колица пре истека рока трајања по члану 18. Правилника потребно да су код осигураног лица на основу процене три лекара одговарајуће специјалности наступиле такве анатомске или функционалне промене због којих је даља употреба издатих електромоторних инвалидских колица немогућа, а да оцену оправданости прописивања новог помагала врши лекарска комисија. На крају наведеног дописа је наведено на које поправке као и на замену којих делова електромоторних колица који су услед употребе дотрајали осигурано лице има право једном годишње, те је између осталог наведена оправка и замена делова које је потребно извршити на колицима господина П., а која према Правилнику пада на терет Фонда. Господин П. је у притужби истакао је да му је од стране радника Фонда саветовано да покрене судски спор. 
Поступајући по притужби господина П., Заштитник грађана је покренуо поступак контроле Законитости и правилности рада Републичког фонда за здравствено осигурање и од истог затражио да се изсјасни о наводима притужбе у року од 21 дан. 

Поступајући по захтеву Заштитника грађана, Републички фонд за здравствено осигурање је својим дописом 02/5 број 180-1408/14-24 од 28. 3. 2016. године обавестио овај орган да је проблем замене делова на електромоторним инвалидским колицима осигураника С. П. из Лапова у  немогућности да испоручилац ортопедско предузеће „Ортопедија – нови живот“ д.о.о. из Београда овом осигуранику замени делове на наведеним колицима чија је замена одобрена у филијали РФЗО у Крагујевцу. Како се даље наводи, на основу залагања Републичког фонда за здравствено осигурање да помогне осигуранику да код ортопедског предузећа реализује право које му је признато у Филијали, осигуранику је извршена замена 2 задње унутрашње гуме, 2 предња точка, 2 задње спољне гуме и 2 четкице електромотора. Даље се наводи да због модела електромоторних инвалидских колица осигураника С. П. ортопедско предузеће није могло да замени предњу пуну гуму, прекидач на управљачкој кутији и командну палицу. 
Даље се наводи да се након овога осигураник С. П. поново обратио  Републичком фонду за здравствено осигурање и доставио процену стања исправности електромоторних инвалидских колица са предлогом замене делова овог помагала која се не обезбеђује из средстава обавезног здравственог осигурања. Даље се наводи да је након тога за осигураника С. П. из Лапова извршена овера ОПП Обрасца и плаћена замена два акумулатора за електромоторна инвалидска колица, те да је након овог на терет средстава обавезног здравственог осигурања плаћени испоручиоцима замена антидекубитус душека, болничког кревета са трапезом, као и уринарни кондом са урин кесама са испустом.
Ради добијања додатних информација, Заштитник грађана се обратио Републичком фонду за здравствено осигурање, и од органа затражио, да му тражене информације, и евентуално пропратну документацију, достави у року не дужем од 15 дана. 

Поступајући по захтеву Заштитника грађана, Републички фонд за здравствено осигурање је својим дописом 09 Број: 180-1408/14-28 од 29. 7. 2016. године обавестио овај орган да је Републички фонд за здравствено осигурање уложио изузетан напор да у контакту са предузећем „Ортопедија – нови живот“ д.о.о. из Београда реши проблем замене делова на електромоторним инвалидским колицима осигураника , те да је о предузетим мерама Заштитник грађана обавештен дописом 180-1408/14-24 од 28. 3. 2016. године. Даље се наводи да је у периоду од 28. 3. 2016. године за осигураника С. П. из Лапова оверен образац за антидекубитус јастук за инвалидска колица и да других активности у вези електромоторних инвалидских колица именованог није било. 
Законом о здравственом осигурању ("Сл. гласник РС", бр. 107/2005, 109/2005 - испр., 57/2011, 110/2012 - одлука УС, 119/2012, 99/2014, 123/2014, 126/2014 - одлука УС, 106/2015 и 10/2016 - др. закон) уређују се права из обавезног здравственог осигурања запослених и других грађана, обухваћених обавезним здравственим осигурањем, организација и финансирање обавезног здравственог осигурања, добровољно здравствено осигурање и друга питања од значаја за систем здравственог осигурања. Чланом 13. ставом 1. овог Закона је прописано да се начело заштите права осигураних лица и заштите јавног интереса остварује предузимањем мера и активности које омогућавају да интерес осигураног лица, заснован на праведној доступности, представља основу система обавезног здравственог осигурања, као и да осигурано лице што лакше заштити и оствари своја права из обавезног здравственог осигурања, водећи рачуна да остваривање тих права не буде на штету права и правних интереса других осигураних лица нити у супротности са законом утврђеним јавним интересом. Чланом 44. ставом 1. овог Закона је прописано да се осигураним лицима обезбеђују медицинско-техничка помагала која служе за функционалну и естетску замену изгубљених делова тела, односно за омогућавање ослонца, спречавање настанка деформитета и кориговање постојећих деформитета, као и олакшавање вршења основних животних функција, док је ставом 2. овог члана Закона прописано да се осигураним лицима обезбеђују медицинско-техничка помагала потребна за лечење и рехабилитацију која омогућавају побољшање основних животних функција, омогућавају самосталан живот, омогућавају савладавање препрека у средини и спречавају суштинско погоршање здравственог стања или смрт осигураног лица. Ставом 3. овог члана Закона је прописано да Републички фонд општим актом утврђује врсту медицинско-техничких помагала и индикације за њихово коришћење, стандарде материјала од којих се израђују, рокове трајања, односно набавку, одржавање и њихово занављање, као и начин и поступак остваривања права на медицинско-техничка помагала.

Правилником о медицинско-техничким помагалима која се обезбеђују из средстава обавезног здравственог осигурања ("Сл. гласник РС", бр. 52/2012, 62/2012 - испр., 73/2012 - испр., 1/2013, 7/2013 - испр., 112/2014, 114/2014 - испр. и 18/2015) уређују се врсте медицинско-техничких помагала (у даљем тексту: помагала), индикације за прописивање помагала која осигураним лицима обезбеђује Републички фонд за здравствено осигурање (у даљем тексту: Републички фонд) из средстава обавезног здравственог осигурања, стандарди материјала од којих се израђују помагала, рокови трајања помагала, односно набавка, одржавање и занављање помагала као и начин и поступак остваривања права осигураних лица на помагала. Чланом 2. ставом 1. овог Правилника је прописано да суомагала утврђена овим правилником, која осигураним лицима обезбеђује Републички фонд (са или без партиципације): протетичка средства (протезе); ортотичка средства (ортозе); посебне врсте помагала и санитарне справе; очна помагала; слушна помагала; помагала за омогућавање гласа и говора и стоматолошке надокнаде, док је ставом 2. овог члана Правилника прописано да је под појмом помагала обухваћен и потрошни материјал који је неопходан за коришћење појединих помагала. Чланом 4. ставом 1. овог Правилника је прописано да осигурано лице остварује право на помагала која су утврђена Листом помагала, на основу медицинске индикације утврђене за свако поједино помагало у складу са овим правилником, и одговарајуће медицинске документације којом се доказују те индикације, док је ставом 2. овог члана Правилника прописано да  осигурано лице има право на помагала које прописује изабрани лекар, односно лекар одговарајуће специјалности на основу прегледа, утврђеног здравственог стања и медицинских индикација и др., у складу са одредбама овог правилника. Чланом 5. ставом 1. Правилника је прописано да осигурано лице остварује право на помагала из члана 2. овог правилника, на основу обрасца за прописивање, одржавање и ремонт помагала - "Образац ОПП" који је одштампан уз овај правилник и чини његов саставни део (у даљем тексту: образац ОПП). 

Чланом 9. ставом 1. Правилника је прописано да се осигураном лицу помагало даје на коришћење према утврђеним роковима трајања, дефинисаним Листом помагала, за сваку врсту помагала. Чланом 10. ставом 1. правилника је прописано да осигурано лице у складу са овим правилником остварује право на помагала, делове помагала, потрошни материјал за поједина помагала и одржавање помагала код правних и физичких лица - произвођача помагала, односно других правних и физичких лица која имају дозволу за обављање промета медицинских средстава; у апотекама са којима Републички фонд има закључен уговор, а за стоматолошке надокнаде у здравственим установама из Плана мреже здравствених установа (у даљем тексту: испоручиоци помагала), док је ставом с . Правилника прописано  да је испоручилац помагала одговоран за квалитет, безбедност и ефикасност помагала. 

Чланом 16. ставом 1. Правилника је прописано да осигурано лице има право на одржавање одређених помагала које обухвата сервисирање помагала, поправку целог или дела помагала и замену дела помагала, на терет Републичког фонда у периоду од истека гарантног рока до истека рока трајања помагала, под условом да је претходно извршена провера функционалности издатог помагала у складу са одредбама овог правилника, док је ставом 2. Правилника прописано да осигурано лице има право на сервисирање одређених помагала које обухвата редован годишњи сервис. Ставом 3. овог члана Правилника је прописано да осигурано лице има право на поправку целог или дела помагала у случају квара до кога је дошло без кривице у руковању осигураног лица, док је ставом 4. прописано да осигурано лице у складу са овим правилником има право на замену дела помагала који је услед употребе дотрајао. Ставом 5. овог члана Правилника је прописано да осигурано лице има право на ремонт одређених помагала по истеку рока трајања помагала, под условом да је претходно извршена провера функционалности издатог помагала у складу са одредбама овог правилника док је ставом 6. прописано да ремонт помагала подразумева замену дела помагала у складу са Листом помагала. Ставом 7. овог члана Правилника је прописано да се сервисирање, поправка или замена дела или целог помагала и ремонт, врше по поступку који је прописан за остваривање права на помагало. 

Чланом 17. ставом 1. Правилника је прописано да по истеку рока трајања утврђеног овим правилником, за помагало за које је утврђена обавеза враћања, осигурано лице има право на издавање истоврсног помагала, ако овлашћени сервисер оцени да је раније издато помагало неупотребљиво и да се поправком не може оспособити за даљу употребу о чему издаје писану потврду. Чланом 18. ставом 1. Правилника је прописано да се под занављањем помагала у смислу овог правилника подразумева се право на замену помагала другим помагалом исте врсте пре истека рока трајања утврђеног овим правилником, које стиче осигурано лице код кога наступе такве анатомске или функционалне промене, због којих је даља употреба издатог помагала немогућа, док је ставом 3. овог члана Правилника прописано да оцену оправданости прописивања новог помагала врши лекарска комисија. Чланом 19. ставом 1. Правилника је прописано да се овера обрасца за замену и добијање другог помагала исте врсте, врши у матичној филијали. 

Позитивни прописи и начела добре управе захтевају од органа управе да поступају и предузимају мере у оквиру своје надлежности у законом прописаном року. Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења, што у конкретном случају Републички фонд за здравствено осигурање није учинио. Наиме, преписка између Фонда и господина П., ради замене спорних делова на електромоторник инвалидским колицима, је трајала скоро осам месеци, након чега се господин П. обратио Заштитнику грађана. Иако је сво то време Фонд показивао „добру вољу“ да се наведени проблем реши, ипак се не може занемарити чињеница да је господин П. особа са инвалидитетом која као једини вид кретања користи додељена колица. У ситуацији када су иста неисправна, и када Фонд није обезбедио њихову оправку или замену у најкраћем могућем року, иако је то био дужан да учини, господин П. је онемогућен да се креће а самим тим остварује и сва своја друга загарантована права. 
Невршење послова и радњи из делокруга, односно надлежности органа управе је пропуст који за непосредне и посредне последице по правилу има, и овај пут је имао, стварање правне несигурности, отежавање правног положаја грађана и кршење њихових права.
У ситуацији када привредно друштво које у име и за рачун органа врши поједине делатности одбије да изврши своју уговором преузету обавезу, органи не могу, последице невршење исте, преваљивати на „леђа“ грађана, упућујући их да покрену судски спор, већ морају да својим проактивним ставом нађу решење за проблем грађана и изврше своју законом прописану обавезу, а касније решавају своје уговорне неспоразуме користећи правна средства која им стоје на располагању. У конкретној ситуаци, чињеница да на предметним електромоторним инвалидским колицима поједини делови нису могли бити замењени (предња пуна гума, прекидач на управљачкој кутији и командна палица) због, како се наводи модела колица, односно технолошког развоја делова и опреме, свакако не сме бити оправдање за непоступање Фонда, већ мотив више да се изнађе решење за првазилажење овог, али и сличних проблема којих ће у будућности свакако бити, нарочито имајући у виду шта неисправна колица а самим тим и немогућност кретања значе за осигурана лица, односно у овом случају господина П. 

Заштитник грађана позравља поступање Републичког фонда за здравствено осигурање у конкретном случају, и покушаје овог органа да посредује између предметног привредног друштва и господина П., што јесте добар показатељ намере да се настали проблем реши, али такође сматра да у овој ситуацији то није било довољно. Дужност државних органа, изведена из обавезе поштовања начела ефикасности, економичности и заштите права грађана и јавног интереса), односно начела делотворности је да управне и друге поступке од значаја за остваривање и поштовање права грађана воде проактивно, са иницијативом и ангажовано, при чему радње и активности у поступку треба да буду усмерене на постизање његовог циља и остваривање његове сврхе, тј. на остваривање гарантованих права грађана или заштиту њихових правних интереса, односно правилно утврђивање њихових обавеза. Акт лоше управе који за последицу има неостваривање права и/или слободе грађана, истовремено представља и повреду тог права, односно слободе. 

Ценећи утврђене чињенице и правне прописе у овој правној ствари, Заштитник грађана, сагласно члану 31. став 2. Закона о Заштитнику грађана, упућује препоруку поступајућем органу, ради отклањања уочених недостатака у раду.

